Kat andǝ agir-ndǝlǝki mǝnana lǝmndǝ bu Ɓakuli,
mǝnana Yesu pea a ɓadǝmbǝia ka,
à pà ɓamuria abani ɗang.
Mǝnia ka,
nda ace lumsǝ ɓangna mala Ishaya mǝnana bangŋa ama,
“Mǝtalabangŋo,
yana ɓwe na earnǝ cau
mǝnana sǝm bang ngga,
sǝ aban yan sǝ à
lǝmndǝ rǝcandǝa mala
Mǝtalabangŋo?”
Ace mani ka à ginǝ earnǝ Yesu,
acemǝnana Ishaya angŋa dǝmbǝa bangŋǝna ama,
Mǝtalabangŋo girkina amǝsǝia,
ɗǝm ngga girkina ɓabumia.
Girkia ace mǝnana amǝsǝia
ɓǝa kǝa sǝnban ɗang,
sǝ ɓabumia ɓǝ̀ kǝa kum
sǝlǝe ɗang,
sǝ à pà nǝ̀ nyàr abanam
ace mǝnana ɓǝn
sonzǝia ka raka.
Ishaya na man yì cau ka,
acemǝnana ak dǝmbǝa sǝn gulo mala Yesu ɗiɗyal,
sǝ bangcau amuri.
Kat andǝ amani ama pas ata aɓwana-mǝgule mala amǝ Yahudi,
pà ɓamuria aban Yesu ka,
à bang ce aban aɓwana bwāng ɗang,
acemǝnana à kǝ ɓanggi amǝ Farisi ɓǝa kǝa pǝria aɓa ndakpapi ɗang.
Yia ka à kǝ earce ɓwangsǝban mala ɓwamǝpǝnde amur ɓwangsǝban mala Ɓakuli.
Pǝlǝa Yesu loasǝ gi kpǝm sǝ na ama:
Ɓwa mǝnana kat guli a rǝam,
mǝ nda gulikiyi a rǝam nǝmurǝam ngga ɗang,
ndaban guli gbal arǝ Tárram mǝnana tasǝam ngga.
Ɓwa mǝnana kat sǝnam ngga sǝna Tárram mǝnana tasǝam ngga.
Ən yiu kǝla tǎlaban ace pa tǎlaban aɓa pǝndǝa mala ɓanza man,
ace mǝnana ɓwa mana kat pà ɓamuri abanam ngga,
ɓǝ̀ kǝa ueo aɓa pǝndǝa ɗang.
Ɓwa mǝnana kat ok kanigir mem,
sǝ kpate raka,
mǝ nda mǝ nǝ ɓashi wi ka ɗang.
Pa ace ɓashi sǝ ǝn yiu a ɓanza ɗang,
ǝn yiu ace amsǝ ɓanza.
Aɓwana mǝnana kat à ginǝam sǝ à ginǝ ak cau mem ngga,
à ndanǝ mǝɓashi mǝnana nǝ̀ ɓashia wia ka.
Acau mǝnana ǝn nea ka,
à nǝ̀ mea a ɓashi a masǝlǝata apwari!
Agir mǝnana kat ǝn nggǝ kania ka,
à pà aɓa rǝcandǝa mem ɗang,
Tárram mǝnana tasǝam ngga,
nǝ̀ pam nzongcau arǝ mana ɓǝn na sǝ lang sǝ mǝ nǝ ne.
Sǝ ǝn sǝlǝna ama anzongcau male ka à nǝ̀ kánǝ ɓwa aɓa yilǝmu mǝnana málá male pà kàm raka.
Gir mǝnana ǝn naki ka nda gir mǝnana Tárram banggam mǝ na ka.